ŽIVOČÍŠNE LEPIDLÁ

Sú pravdepodobne najstaršie známe lepidlá vôbec. Podľa záznamov starých Egypťanov a Grékov používali sa už v stredoveku. Technológia ich prípravy zostala takmer rovnaká ako pred tisícročiami. Značné množstvo živočíšnych lepidiel sa oddávna používalo na glejenie ručného papiera. Hotový list papiera sa máčal v roztoku lepidla a po usušení sa na ňom písmo nerozpíjalo. Dnes sa tento spôsob používa obmedzene, a to len na niektoré ručné papiere. Okrem toho sa živočíšne lepidlá používajú pri výrobe tzv. gumovaných papierov, lepiacich pások, ďalej ako spojivo pri výrobe šmirgľových sklených a velúrových papierov. Najčastejšie sa používajú v knihárstve a pri výrobe galantérnych výrobkov.

Živočíšne lepidlá delíme na:

* **Glutínové**
* **Kazeínové**
* **Albumínové**

Podstatou všetkých troch skupín tvoria zložité organické dusíkaté zlúčeniny nazývané bielkoviny alebo proteíny. Skladajú sa z niekoľkých základných prvkov – dusíka, uhlíka, vodíka, kyslíka, síry, niekedy aj fosforu. Tieto sa navzájom zlučujú na aminokyseliny, ktoré sú základnými stavebnými jednotkami bielkovín. Aminokyseliny sa vzájomne spájajú na zložitejšie celky peptidy. Z dvoch aminokyselín vzniká dipeptid, z troch tripeptid, z viac polypeptidy. Spojením polypeptidov vznikajú bielkoviny.